DA Den Europæiske Unions Tidende C 341/3

Meddelelse fra Kommissionen — Retningslinjer for mærkning af fødevarer, der indeholder ingredienser med beskyttet oprindelsesbetegnelse (BOB) og beskyttet geografisk betegnelse (BGB)

2010/C 341/03

1. INDLEDNING

1.1. Baggrund

Siden 1992 har EU ført en særlig politik for geografisk oprindelsesmærkning af landbrugsprodukter og fødevarer (1). Regler for, hvordan fødevarer bestemt til levering til den endelige forbruger i uforandret stand skal mærkes, og hvordan der kan reklameres for dem, er fastsat i mærkningsdirektivet (2).

Forskrifterne om beskyttede oprindelsesbetegnelser (BOB) og beskyttede geografiske betegnelser (BGB) fastsætter bl.a., at de registrerede betegnelser er beskyttet mod enhver direkte eller indirekte kommerciel anvendelse af en registreret betegnelse for produkter, der ikke er omfattet af registreringen, for så vidt sådanne produkter kan sammenlignes med de produkter, der er registreret under den pågældende betegnelse, eller for så vidt anvendelsen af betegnelsen udnytter den beskyttede betegnelses omdømme (3). Derudover kræver mærkningsdirektivet, at fødevarer ikke må mærkes og averteres på en sådan måde, at køberen vildledes, særlig om varens art, identitet, egenskaber og sammensætning (4).

Der er i denne sammenhæng ingen tvivl om, at det kan være et vigtigt salgsargument for et fødevareprodukt af høj kvalitet, at det indeholder en BOB- eller BGB-beskyttet ingrediens, men man er nødt til at sikre, at sådanne oplysninger på en fødevareetiket er redelige og ikke vildleder forbrugeren.

1.2. Retningslinjer

I meddelelsen om kvalitetspolitikken for landbrugsprodukter(KOM(2009) 234) påtog Kommissionen sig at opstille retningslinjer for mærkning og reklame for forarbejdede produkter, hvori der indgår ingredienser med geografiske angivelser.

Formålet med sådanne retningslinjer er at illustrere de gældende lovbestemmelser og at hjælpe de erhvervsdrivende med at afgøre, hvilken manøvremargen de har. De skal bl.a. redegøre for Kommissionens synspunkt på:

— anvendelsesvilkårene for BOB- og BGB-registrerede betegnelser på mærkning, præsentation og reklame for fødevarer, der indeholder ingredienser med sådanne betegnelser

— god praksis til sikring af, at BOB- og BGB-registrerede betegnelser i ingredienslisten på fødevarer ikke misbruges på en måde, der kan skade omdømmet for det produkt, der bærer disse betegnelser, eller vildlede forbrugeren, hvad angår sammensætningen af det forarbejdede produkt.

Det er frivilligt at følge retningslinjerne.

Eksemplerne i retningslinjerne er rent illustrative og genspejler ikke situationer eller tvister, som Kommissionen har fået kendskab til.

Retningslinjerne må ikke opfattes som en juridisk bindende fortolkning af EU's retsforskrifter om BOB og BGB eller af mærkningsdirektivet. En sådan fortolkning kan kun foretages af Den Europæiske Unions Domstol og — hvis problemet er, om mærkningen af visse produkter vil kunne vildlede køberen eller forbrugeren, eller om en salgsbetegnelse kan anses for vildledende — af den relevante nationale domstol (5).

De her foreliggende retningslinjer kan blive revideret.

2. ANBEFALINGER

På baggrund af ovenstående fremsætter Kommissionen herunder en række anbefalinger, som dels handler om, hvordan en BOB- eller BGB-registreret betegnelse samt de dertil svarende angivelser, forkortelser og EU-symboler bør anvendes på mærkningen af fødevarer, der indeholder produkter med en sådan betegnelse, dels om varespecifikationerne for BOB- og BGB-registrerede produkter, der indgår som ingredienser i fødevarer.

2.1. Anbefalinger om anvendelsen af den registrerede betegnelse

1. Kommissionen mener, det må være tilladt at anføre en registreret BOB- eller BGB-betegnelse på ingredienslisten for en fødevare.

2. Den mener også godt, man må anføre en registreret BOB- eller BGB-betegnelse i eller ved salgsbetegnelsen for en fødevare, som indeholder produkter med en registreret betegnelse, foruden i mærkningen, præsentationen og reklamen for denne fødevare, hvis nedenstående betingelser opfyldes. — Den pågældende fødevare bør ikke indeholde nogen anden »sammenlignelig ingrediens«, eller med andre ord nogen anden ingrediens, der helt eller delvis kan træde i stedet for den BOB- eller BGB-mærkede ingrediens. Som en ikke-udtømmende illustration af begrebet »sammenlignelig ingrediens« kan det anføres, at Kommissionen opfatter blåskimmeloste (også kaldet blå oste) som sammenlignelige med Roquefort. — Videre bør denne ingrediens være anvendt i tilstrækkelig mængde til, at det tilfører den pågældende fødevare et afgørende karaktertræk. Men mangfoldigheden af tænkelige situationer er for stor til, at Kommissionen kan foreslå en generelt anvendelig mindste procentdel. F.eks. kan det i nogle tilfælde være nok til at give en fødevare et afgørende karaktertræk, at den tilsættes en forsvindende lille mængde af et BOB- eller BGB-mærket krydderi. Til gengæld kan man ikke uden videre regne med, at tilsætning af en forsvindende mængde BOB- eller BGB-mærket kød vil tilføre fødevaren en afgørende karakter. — Endelig bør det ideelt set stå i eller i umiddelbar nærhed af salgsbetegnelsen for den pågældende fødevare eller eventuelt i ingredienslisten lige ved siden af den pågældende ingrediens, med hvilken procentdel den BOB- eller BGB-mærkede ingrediens indgår i fødevaren.

3. Hvis de under punkt 2 nævnte betingelser er opfyldt, mener Kommissionen, at de angivelser, forkortelser (6) eller EU-symboler, der ledsager den registrerede benævnelse, kun bør bruges på mærkningen, i eller ved salgsbetegnelsen eller i ingredienslisten for en fødevare, hvis det fremgår klart, at denne fødevare ikke selv er BOB- eller BGB-mærket. Ellers ville der efter Kommissionens opfattelse være tale om misbrug af dette BOB- eller BGB-produkts ry og vildledning af forbrugerne. Eksempelvis ville betegnelserne »pizza med Roquefort« og »pizza fremstillet med Roquefort (BOB)« i Kommissionens øjne næppe være regelstridige. Men »Pizza med Roquefort (BOB)« må klart frarådes som salgsbetegnelse, for den kunne forlede forbrugeren til at tro, at pizzaen som helhed er et BOB-mærket produkt.

4. Når der er anvendt en ingrediens, der er sammenlignelig med en BOB- eller BGB-mærket ingrediens, i en fødevare, bør den BOB- eller BGB-registrerede betegnelse efter Kommissionens opfattelse kun anføres i ingredienslisten, og dette bør ske på en måde, der svarer til angivelsen af de andre ingredienser. Der bør således benyttes samme skrifttype, -størrelse, -farve m.v. i teksten.

2.2. Anbefalinger om varespecifikationer for BOB- og BGB-mærkede ingredienser i fødevarer

Kommissionen mener, at varespecifikationerne for en BOB- eller BGB-registreret betegnelse principielt ikke bør indeholde bestemmelser om anvendelse af den pågældende betegnelse i mærkningen af andre fødevarer, da de erhvervsdrivendes overholdelse af gældende EU-lovgivning giver tilstrækkelig sikkerhed. Det bør kun være tilladt i undtagelsestilfælde, hvor sådanne bestemmelser sigter mod at afklare en bestemt, tydeligt identificeret vanskelighed og er objektive, forholdsmæssige og ikkediskriminerende. Desuden må eventuelle bestemmelser i varespecifikationerne under ingen omstændigheder have til formål eller virkning at ændre gældende lovbestemmelser.

(1) Rådets forordning (EF) nr. 510/2006 af 20. marts 2006 om beskyttelse af geografiske betegnelser og oprindelsesbetegnelser for landbrugsprodukter og fødevarer (EUT L 93 af 31.3.2006, s. 12) og Kommissionens forordning (EF) nr. 1898/2006 af 14. december 2006 om gennemførelsesbestemmelser til Rådets forordning (EF) nr. 510/2006 (EUT L 369 af 23.12.2006).

(2) Europa-Parlamentets og Rådets direktiv 2000/13/EF af 20. marts 2000 om indbyrdes tilnærmelse af medlemsstaternes lovgivning om mærkning af og præsentationsmåder for levnedsmidler samt om reklame for sådanne levnedsmidler (EFT L 109 af 6.5.2000, s. 29).

(3) Jf. artikel 13, stk. 1, litra a), i forordning (EF) nr. 510/2006.

(4) Jf. artikel 2, stk. 1, litra a), i direktiv 2000/13/EF.

(5) Jf. herom f.eks. Domstolens dom 2009, Severi, C-446/07, Sml. I, s. 8041, præmis 60).

(6) Det vil i dette tilfælde sige angivelserne »beskyttet oprindelsesbetegnelse« og »beskyttet geografisk betegnelse«, hhv. forkortelserne BOB og BGB.